Ilk va maktabgacha yoshdagi bolalarni rivojlantirish uchun innovatsion tadqiqot laboratoriyasini tashkil etish chora-tadbirlari toʻgʻrisida
(resolution, 2021-06-30)

Oʻzbekiston Respublikasi Prezidentining “Taʼlim-tarbiya tizimini yanada takomillashtirishga oid qoʻshimcha chora-tadbirlar toʻgʻrisida” 2020-yil 6-noyabrdagi PQ-4884-son qaroriga muvofiq ilk va maktabgacha yoshdagi bolalarni jismoniy, aqliy, kognitiv va shaxsiy jihatdan rivojlantirish uchun samarali ilmiy tadqiqotlar va innovatsion loyihalar amalga oshirilishini yoʻlga qoʻyish hamda ularning natijalarini amaliyotga joriy etish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Taʼlim-tarbiya tizimini yanada takomillashtirishga oid qoʻshimcha chora-tadbirlar toʻgʻrisida” 2020-yil 6-noyabrdagi PQ-4884-son qarorida ilk yoshdagi bolalarni rivojlantirish uchun innovatsion tadqiqot laboratoriyasini tashkil etish belgilanganligi maʼlumot uchun qabul qilinsin. 2. Oʻzbekiston Respublikasi Maktabgacha taʼlim vazirligining Maktabgacha taʼlim tashkilotlari direktorlari va mutaxassislarini qayta tayyorlash va malakasini oshirish instituti (keyingi oʻrinlarda — Institut) tuzilmasida yuridik shaxs maqomiga ega boʻlmagan Ilk va maktabgacha yoshdagi bolalarni rivojlantirish uchun innovatsion tadqiqot laboratoriyasi (keyingi oʻrinlarda — Laboratoriya) tashkil etilsin. Belgilansinki, Laboratoriya tuzilmasi Institutning mavjud shtatlari doirasida shakllantiriladi. 3. Quyidagilar Laboratoriyaning asosiy vazifalari etib belgilansin: ilk va maktabgacha yoshdagi bolalarni jismoniy rivojlantirish jarayoniga ilgʻor xorijiy tajriba va innovatsion taʼlim metodlarini qoʻllashga oid eksperimentlar oʻtkazish va ulardan samarali foydalanish boʻyicha ilmiy-innovatsion tavsiyalarni ishlab chiqish; ilk va maktabgacha yoshdagi bolalarning rivojlanish darajasini oʻrganish, tahlil qilish, ularning rivojlanishidagi muammolarni aniqlash va ularning yechimi yuzasidan ilmiy tadqiqotlar oʻtkazish, shuningdek, maslahat xizmatlarini koʻrsatish; pedagog va ota-onalar uchun bolalarni erta rivojlantirish hamda ularning rivojlanishidagi buzilishlarni korreksiya qilish va oldini olish boʻyicha ilmiy tadqiqotlarga asoslangan amaliy tavsiyalarni ishlab chiqish. 4. Belgilab qoʻyilsinki: a) Laboratoriya xodimlari (ilmiy xodimlardan tashqari) mehnatiga haq toʻlash xarajatlari boʻyicha Institutga ajratiladigan budjet mablagʻlari doirasida amalga oshiriladi; b) Laboratoriya ilmiy xodimlarining lavozim maoshlari budjet mablagʻlari hisobiga fundamental, amaliy tadqiqotlar va innovatsion ishlar ilmiy-texnik dasturlarini amalga oshirishda ishtirok etuvchi ilmiy tashkilotlarning ilmiy xodimlari bazaviy lavozim maoshlari miqdoriga tenglashtiriladi; v) Laboratoriya faoliyatini amalga oshirish uchun Institutning budjet va budjetdan tashqari mablagʻlari boʻyicha alohida shaxsiy gʻazna hisobvaraqlari ochiladi, belgilangan tartibda alohida xarajatlar smetasi (budjet mablagʻlari boʻyicha), shuningdek, daromadlar va xarajatlar smetasi (budjetdan tashqari mablagʻlar boʻyicha) tasdiqlanadi; g) Laboratoriyani budjet mablagʻlari hisobidan saqlash xarajatlari 2021-yilda Oʻzbekiston Respublikasining respublika budjetidan birinchi darajali budjet mablagʻlarini taqsimlovchi sifatida Oʻzbekiston Respublikasi Maktabgacha taʼlim vazirligiga ajratilgan mablagʻlar doirasida, 2022-yildan boshlab Oʻzbekiston Respublikasining Davlat budjeti parametrlarida nazarda tutiladi. 5. Laboratoriya Toshkent shahri, Yakkasaroy tumani, Yusuf Xos Xojib koʻchasi, 64-uy manzilidagi Institut binosiga joylashtirilsin. 6. Oʻzbekiston Respublikasi Maktabgacha taʼlim vazirligi bir oy muddatda: Laboratoriyaning tuzilmasi va nizomini; ilk va maktabgacha yoshdagi bolalar rivojlanishini baholash mezonlari va koʻrsatkichlarini; bolalarning jismoniy, aqliy, kognitiv va shaxsiy rivojlanishi uchun zarur boʻlgan muhitni yaxshilashga qaratilgan chora-tadbirlar dasturini tasdiqlasin. 7. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari B.A. Musayev va Oʻzbekiston Respublikasi maktabgacha taʼlim vaziri A.V. Shin zimmasiga yuklansin.